recursal/SuperWikiNEXT-32B huggingface dataset:
**נבחרת סקוטלנד בכדורגל נשים** מייצגת את סקוטלנד בתחרויות כדורגל נשים בינלאומיות ומנוהלת על ידי התאחדות הכדורגל הסקוטית. במשך השנים לא זכתה הנבחרת להצלחה רבה ורק לקראת סוף העשור הראשון של המאה ה-21, החלה להשיג תוצאות משמעותיות בעולם הכדורגל האירופאי.

הדירוג הנוכחי של נבחרת סקוטלנד ברשימת הדירוג של פיפ"א, הוא המקום ה-23 בעולם, נכון ל-25 באוגוסט 2023, עלייה של 7.69 נקודות לעומת ניקוד קודם. דירוג השיא 19 נמדד לראשונה במרץ 2014, והדירוג הכי נמוך 31 נמדד לראשונה במרץ 2004.

היסטוריה
--------

בסקוטלנד קיימות עדויות לתחרות כדורגל נשים שנתית שנערכה במדינה עוד בשנת 1790. מאה שנה לאחר מכן, ב-1892, התקיים בגלאזגו משחק הנשים הראשון שנרשם על ידי התאחדות הכדורגל הסקוטית.

בזמן מלחמת העולם הראשונה כדורגל הנשים הפך לפופולרי בהיקפים גדולים, כאשר העסקתן של נשים בתעשייה הביאה להקמת קבוצות במסגרת משחקי מקומות עבודה, בדומה למה שקרה 50 שנים מוקדם יותר עבור גברים. למרות זאת, עם סיום המלחמה הונחתה על כדורגל הנשים מכה קשה - התאחדות הכדורגל האנגלית והתאחדות הכדורגל הסקוטית החליטו לאסור על נשים לשחק במגרשי ההתאחדות, בטענה שמשחקי הנשים חסרי טעם. אחדים טענו שההחלטות הללו נבעו מקנאה בקהל הרב שמשחקי הנשים משכו. האיסור הקטין בצורה משמעותית את החשיפה הציבורית לכדורגל הנשים והאט את צמיחתו למשך שנים רבות.

רק ב-1972, חמישים שנה לאחר תחילת החרם, התקיים משחקה הראשון של הנבחרת הסקוטית. במשחק זה היא הפסידה 3-2 לנבחרת אנגליה, שגם לה היה זה המשחק הראשון אי פעם. שנתיים לאחר מכן הוסר חרם ההתאחדויות על הנשים, והנבחרת החלה לפעול בצורה מסודרת. ב-1984, היא הייתה אחת מ-16 הנבחרות שלקחו חלק במוקדמות אליפות אירופה הראשונה, אך לא העפילה לטורניר הגמר. היא נכשלה גם בכל עשרת טורנירי המוקדמות הבאים של האליפות, ומעולם לא זכתה לשחק בטורניר בינלאומי גדול, למעט גביע אלגארבה בשנת 2002.

כל גביעי העולם
--------------

* 1991 - לא נרשמה
* 1995 עד 2015 - לא העפילה

כל אליפויות אירופה
------------------

* 1984 עד 1989 - לא העפילה
* 1991 - לא נרשמה
* 1993 עד 2013 - לא העפילה
* 2017 - שלב הבתים

קישורים חיצוניים
----------------

ויקישיתוף מדיה וקבצים בנושא **נבחרת סקוטלנד בכדורגל נשים** בוויקישיתוף
* 

* אתר האינטרנט הרשמי של נבחרת סקוטלנד בכדורגל נשים (באנגלית)
* נבחרת סקוטלנד בכדורגל נשים, ברשת החברתית אקס (טוויטר)

הערות שוליים
------------

1. ↑  דירוג לנבחרות לאומיות נשים באתר פיפ"א
2. 1 2  החל מיולי 2003 - אז החל דירוג פיפ"א לנבחרות נשים בכלל
3. 1 2 3  A Brief History of Women's Football, באתר התאחדות הכדורגל הסקוטית‏, 8 במרץ 2005

| נבחרות כדורגל הנשים של אירופה (אופ"א) |
| --- |
| 

|  |
| --- |
| אוסטריה • אוקראינה • אזרבייג'ן • איטליה • איי פארו • איסלנד • אירלנד • אלבניה • אנגליה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • גרמניה • דנמרק • הולנד • הונגריה • ויילס • טורקיה • יוון • ישראל • לוקסמבורג • לטביה • ליטא • ליכטנשטיין • מולדובה • מונטנגרו • מלטה • מקדוניה • נורווגיה • סן מרינו • סלובניה • סלובקיה • ספרד • סקוטלנד • סרביה • פולין • פורטוגל • פינלנד • צ'כיה • צפון אירלנד • צרפת • קזחסטן • קפריסין • קרואטיה • רומניה • רוסיה • שוודיה • שווייץ |

 |
**Sugar Man** (בתרגום חופשי: **איש הסוכר**) הוא סינגל מתוך האלבום Cold Fact מאת סיקסטו רודריגז. השיר, שמדבר על התלות של מכור לסמים בספק שלו, היה לשיר הפותח של האלבום ובארץ מוצאו, ארצות הברית, היה כישלון חרוץ. אלא שבדרום אפריקה, ללא ידיעתו של רודריגז, הועתק ושוכפל השיר ביותר מ-100,000 עותקים לא חוקיים והפך לאחד השירים המוכרים ביותר בדרום אפריקה בשנות השבעים. 

גם באוסטרליה היה השיר פופולרי מאוד והגיע למקום ה-15 במצעד המוזיקה האוסטרלי כל ההצלחה של השיר הייתה בלתי חוקית, ולכן רודריגז (שלא ידע עד כמה שירו מצליח) לא קיבל כסף כלל על כל ההכנסות של השיר. רק בסרט התיעודי מחפשים את שוגרמן, בו שני מעריצים דרום אפריקאים של רודריגז יצאו לחפש אותו, גילה רודריגז על הפופולריות של אלבומיו, ובפרט של השיר. "Sugar Man" שימש כשיר הנושא של הסרט ומופיע גם בשמו "מחפשים את **שוגרמן**".

נושא השיר
---------

השיר, שנכתב ב-1970, עוסק במכור לסמים שספק הסמים שלו נראה בעיניו כמושיע מצרותיו. הוא מכנה אותו בשם שוגרמן - איש הסוכר. השיר כתוב בגוף ראשון כאילו הדובר פונה אל הספק. השיר לא שמח אלא שמילותיו דווקא מושרות וכתובות בצורה עצובה, כשהמסומם אומלל כל זמן שאיש הסוכר לא מגיע. הוא קורא לו "התשובה שגורמת לשאלותיי להיעלם" ושואל "עבור מטבע כחול לא תחזיר את הצבע לחלומותי?".

גרסאות נוספות
-------------

בשנת 2010 הלהקה האוסטרלית Yolanda Be Cool ביצעה גרסת רמיקס לשיר, והגרסה נמכרה ביותר מ-70,000 עותקים באוסטרליה.

קישורים חיצוניים
----------------

* מידע על היצירה "Sugar Man" באתר מיוזיק בריינז
* מידע על הסינגל "Sugar Man" באתר מיוזיק בריינז

הערות שוליים
------------

1. ↑  ARIA Australian Top 20 Dance Tracks | Australia's Official Top 20 Dance Chart - ARIA Charts, web.archive.org, ‏2015-09-23
2. 1 2  ARIA Australian Top 20 Dance Tracks | Australia's Official Top 20 Dance Chart - ARIA Charts, web.archive.org, ‏2015-09-23
**אחמד א-לווזי** (ערבית: **احمد اللوزي**; 1925 - 18 בנובמבר 2014) היה פוליטיקאי ירדני וראש ממשלת ירדן.

קורות חיים
----------

אחמד א-לווזי נולד בשנת 1925 בעמאן בירת ירדן. למד בבגדאד. החל את הקריירה הפוליטית בשנות ה-50. בשנות ה-60 מונה לחבר פרלמנט. בשנת 1970 מונה לשר האוצר. ב-29 בנובמבר 1971 מונה לראשות הממשלה בעקבות ההתנקשות בחייו של קודמו וספי א-תל במצרים בידי ארגון ספטמבר השחור. מינויו נחשב למבשר שינוי המדיניות הירדנית ביחס לפלסטינים. בעוד שא-תל הנהיג מדיניות מיליטנטית והביא לסילוק הפדאיון מהמדינה בקיץ 1971, א-לווזי נקט במדיניות פייסנית כלפי אש"ף בניסיון לאחות את הקרעים שנוצרו עם הפלסטינים. בהתאם לקו זה, הודיע א-לווזי על חנינה כללית לחברי הארגונים הפלסטיניים שנעצרו במהלך ספטמבר השחור. מדיניות פייסנית זו המשיכו יורשיו של א-לווזי, והיא נמשכה עד להודעתו של המלך חוסיין על הניתוק הסופי מיהודה ושומרון בשנת 1988.

במרץ 1972 פרסם חוסיין את תוכנית הפדרציה, שמטרתה הייתה הסדרת היחסים בין הגדות במסגרת של שני מחוזות עצמאיים ושליטת-על ירדנית (יש לזכור כי בשלב זה יהודה והשומרון כבר לא היו בשליטת ירדן). כדי להפשיר את היחסים עם הפלסטינים עוד יותר, הקים א-לווזי ממשלה חדשה שבה מספר השרים הפלסטינים היה גדול יותר. ממשלתו כיהנה עד ל-26 במאי 1972. הוא הוחלף בידי זיד א-ריפאעי, מקורבו של המלך.

א-לווזי המשיך את הקריירה הפוליטית שלו במסגרת בית הנבחרים של ירדן. בית הנבחרים פוזר בנובמבר 1974 בעקבות החלטות ועידת רבאט שהקנו לאש"ף את הייצוג הבלעדי על ענייני הפלסטינים. לפי חוקת ירדן בית הנבחרים מחולק בין נבחרי יהודה ושומרון והגדה המזרחית, ולכן עריכת בחירות הייתה מעמידה את ירדן בניגוד להחלטות הליגה הערבית. כדי להחליף את בית הנבחרים המפוזר, הוקמה באפריל 1978 "המועצה הלאומית המייעצת" שהיה בה הרכב דומה לזה של בית הנבחרים. א-לווזי מונה לנשיא המועצה המייעצת הראשונה, ששימשה בתפקיד עד אפריל 1980. לאחר כינוסו מחדש בשנת 1984 א-לווזי מונה לנשיא הסנאט הירדני. בתפקיד זה שימש עד לשנת 1997. ב-6 ביולי 1997 התפטר מנשיאותו ומחברותו בסנאט.

לקריאה נוספת
------------

* יוסף נבו, **ירדן: החיפוש אחר זהות**, הוצאת האוניברסיטה הפתוחה, תשס"ה, עמודים 161–260

הערות שוליים
------------

1. ↑  יוסף נבו, **ירדן: החיפוש אחר זהות**, עמ' 183
2. ↑  יוסף נבו, **ירדן: החיפוש אחר זהות**, עמ' 253
3. ↑  יוסף נבו, **ירדן: החיפוש אחר זהות**, עמ' 254
4. ↑  יוסף נבו, **ירדן: החיפוש אחר זהות**, עמ' 242

| **ראשי ממשלת ירדן** |
| --- |
| 

|  |  |
| --- | --- |
| טליע • רסלאן • א-ריכאבי • רסלאן • אבו אל-הודא • א-ריכאבי • אבו אל-הודא • סראג' • האשם • אבו אל-הודא • א-ריפאעי • האשם • א-ריפאעי • אבו אל-הודא • אל-מופתי • א-ריפאעי • אבו אל-הודא • אל-מולקי • אבו אל-הודא • אל-מופתי • אל-מג'אלי • האשם • א-ריפאעי • אל-מופתי • האשם • א-נאבולסי • אל-ח'אלידי • האשם • א-ריפאעי • אל-מג'אלי • א-תלהוני • א-תל • א-ריפאעי • חוסיין בן נאסר • א-תלהוני • א-תל • חוסיין בן נאסר • ג'ומעה • א-תלהוני • א-ריפאעי • א-תלהוני • א-ריפאעי • דאוד • טוקאן • א-תל • א-לווזי • א-ריפאעי • בדראן • שרף • א-רימאווי • בדראן • עוביידאת • א-ריפאעי • זיד בן שאכר • בדראן • אל-מסרי • זיד בן שאכר • אל-מג'אלי • זיד בן שאכר • אל-כבאריתי • אל-מג'אלי • א-טראונה • א-רוואבדה • אבו א-ראע'ב • אל-פאיז • בדראן • אל-בח'ית • א-דהבי • א-ריפאעי • אל-בח'ית • אל-ח'סאונה • א-טראונה • א-נסור • אל-מולקי • א-רזאז • אל-ח'סאונה | ירדןירדן |

 |
אור תועה (**באנגלית**: stray light) מתאר אור שלא נלקח בחשבון בשלב התיכנון של מערכת אופטית. האור יכול להיות ממקור שנלקח בחשבון, אבל עבר דרך אחרת מהדרך שתוכננה, או שזהו אור שהגיע ממקור שלא נלקח בחשבון. האור הזה בדרך כלל מגביל את הטווח הדינמי של המערכת. הוא מגביל את ערך האות לרעש (SNR), או הניגודיות, על ידי הגבלת ההחשכה המירבית שהמערכת יכולה להגיע אליה.

מערכות אופטיות
--------------

### אור מונוכרומטי

מכשירי מדידה אופטיים שעובדים עם אורך גל מונוכרומטי, כגון ספקטרומטר, מגדירים את אור תועה כאור שנמצא במערכת באורכי גל (צבעים) שונים מהתכנון. רמת האור התועה היא אחת המאפיינים הקריטיים במערכת.

### אסטרונומיה

באופטיקה אסטרונומית, אור תועה מזוהר הרקיע יכול להגביל את היכולות לזהות עצמים עמומים. במקרה זה האור התועה הוא ממקורות אחרים שמתמקדים לאותו המקום כמו העצם העמום.
אור תועה מהווה בעיה רצינית בתכנון של קורנוגרפים, שמשמשים לצפייה בעטרה של השמש.

מקורות
------

ישנם מס' מקורות של אור תועה. למשל:

* דמויות רפאים בסריגי עקיפה. אלו יכולים להיווצר על ידי שינוי מחזורי במרחב של החריצים בסריג, למשל.
* אור מפוזר לכיוון הטלסקופ מחלקיקים לאורך הדרך האופטית מהכוכב.
* החזרות ממשטחי עדשות.
* אור שנפלט על ידי רכיבים של המערכת האופטית.
* במערכות אינפרא-אדום, מקורו של אור תועה הוא בעיקר מקרינה תרמית.
* נרקיסיזם - במיוחד מקרינה תרמית מגלאי אינפרא אדום מוחזר לעצמו דרך העדשות.
* אור מפוזר ממשטחים שמייצבים את המבנה של המערכת האופטית.
* החזרה מפוזרת ממשטחים מראתיים לא מושלמים.
* דליפת אור דרך המעטפת של המערכת.

כלי תכנון
---------

ישנן מספר תוכנות לתכנון אופטי שמאפשרות לבדוק את האור התועה במערכת אופטית, למשל:

* ASAP
* FRED
* Zemax
* TracePro

מתכננים יכולים להיעזר בתוכנות אלו כדי לחזות ולצמצם אור תועה במערכת הסופית.
**אפריקה** הוא כתב עת אקדמי רבעוני היוצא לאור בהוצאת אוניברסיטת קיימברידג' מטעם המכון האפריקאי הבינלאומי. כתב העת נוקט בגישה בינתחומית לרוחב מדעי הרוח, מדעי החברה ולימודי הסביבה באפריקה. אחת לשנה מוקדש גיליון אחד לנושא מסוים.

נכון לשנת 2022, עורכי כתב העת הם ג'ולי ארשמבו מאוניברסיטת קונקורדיה (קנדה), מקסים בולט מאוניברסיטת אוקספורד (הממלכה המאוחדת), ואסונזה אוקה מאוניברסיטת קייפטאון (דרום אפריקה).

אינדקס ותקצירים למאמרים מכתב העת הזה מופיעים בביבליוגרפיה הבינלאומית של האגודה לשפות מודרניות (MLA), ב־European Reference Index of Research Journals in the Humanities, וב־Social Sciences Citation Index.

על פי *Journal Citation Reports*, מקדם ההשפעה של כתב העת נכון לשנת 2020 הוא 0.816, המדרג אותו במקום ה־65 מתוך 88 בקטגוריה "אנתרופולוגיה", ובמקום ה־52 מתוך 80 בקטגוריית לימודים אזוריים. ה־h-index של כתב העת הוא 45, ודירוג ה־SJR שלו לשנת 2021 הוא 0.501.

קישורים חיצוניים
----------------

* אתר האינטרנט הרשמי של אפריקה

הערות שוליים
------------

1. 1 2  Africa, Cambridge Core (באנגלית)
2. ↑  Africa, www.scimagojr.com
3. ↑  Africa - Impact Factor, Overall Ranking, Rating, h-index, Call For Paper, Publisher, ISSN, Scientific Journal Ranking (SJR), Abbreviation, other Important Details | Resurchify, www.resurchify.com
**דיוס** (ביוונית: Δῖος; בלטינית: *Dius*) היה היסטוריון פיניקי-יווני, ככל הנראה בן העיר צור. על חייו לא ידוע דבר, אולם על פי יוסף בן מתתיהו, נחשב דיוס ל"איש נאמן בכתיבת דברי ימי כנען" (פיניקיה).

יצירתו
------

יצירתו של דיוס עסקה ככל הנראה בתולדות הפיניקים. שרד ממנה קטע אחד מצוטט בשני ספריו של יוסף בן מתתיהו, נגד אפיון וקדמוניות היהודים:

"אחרי מות אביבעל מלך בנו חירום. והוא שפך סוללה בפאת מזרח אשר לעיר, והגדיל את הקריה, ואת מקדש זאוס האולימפי אשר עמד לבדד על האי חבּר לעיר בסתמו את כל הריווח בינו לבינה ופאר את המקדש בכלי זהב. אומרים, כי שלמה השליט בירושלים שלח אל חירום חידות ובקש להשיב לו חידות תמורתן, ודרש כי האחד אשר יבצר ממנו לפתור את החידות ישלם כסף רב לרעהו, וחירום הסכים לדבר ולא יכול לפתור את החידות ובזבז לשלמה הרבה כסף ענושים, ואחרי כן פתר עבדימון, אחד מאנשי צור, את החידות השלוחות, ונסה אותו (את שלמה) בחידות אחרות, ושלמה לא יכול לפתרן, ושלם כסף רב לחירום."

תוכן הקטע המצוטט אצל יוספוס תואם ברובו לתוכן הקטע המצוטט על ידו מתוך חיבורו של מנאנדרוס מאפסוס. ב"נגד אפיון" חיבורו של דיוס מוזכר לפני חיבורו של מנאנדרוס בתור העדות העתיקה ביותר שנמצאת במקורות הפיניקיים לקדמוניות האומה היהודית. ב"קדמוניות היהודים" לעומת זאת, הסדר הפוך.

לקריאה נוספת
------------

* M. Stern, *Greek and Latin Authors on Jews and Judaism*, Jerusalem, 1976, Vol. I, XXI. Dius, pp. 123-125

הערות שוליים
------------

1. ↑  יוסף בן מתתיהו, **קדמוניות היהודים**, ספר שמיני, פרק ה, פסקה ג, סעיפים 149-147; **נגד אפיון**, מאמר ראשון, פרק יז.
2. ↑  יוסף בן מתתיהו, **נגד אפיון**, מאמר ראשון, פרק יח.
3. ↑  M. Stern, *Greek and Latin Authors on Jews and Judaism*, Vol. I, p. 123

|  |  |
| --- | --- |
| בקרת זהויות עריכת הנתון בוויקינתונים | 
* GND: 102391637
* VIAF: 12693704
* WorldCat (עם VIAF): 12693704

 |
**3DS** (קיצור של **3D Secure**) הוא פרוטוקול שמשמש כשכבת אבטחת מידע נוספת בעסקאות מקוונות בכרטיסי אשראי ובכרטיסי חיוב. השם מרמז לשלושת התחומים (3D - 3 dimensions) הפועלים בעסקה כזו: מקבל התשלום, מנפיק הכרטיס והתווך ביניהם. במימוש הנפוץ של הפרוטוקול נדרש המשלם לתת, בנוסף לפרטי כרטיס האשראי, סיסמה הידועה רק לו ולמנפיק כרטיס האשראי. (לרוב מדובר בקוד בן 4 ספרות) אפשרויות נוספות הוא שליחת הודעת SMS לבעל הכרטיס עם קוד סודי, או התראה בדחיפה (Push notification) לאפליקציה של המנפיק.

היסטוריה
--------

הפרוטוקול פותח בשנת 1999 על ידי חברת Celo Communications (כיום חלק מקבוצת תאלס) עבור חברת ויזה. גרסה מעודכנת פותחה בשנים 2000–2001.

בשנת 2001 הציעו חברת Arcot Systems (כיום חלק מCA טכנולוגיות) וחברת ויזה ללקוחות שירות המבוסס על הפרוטוקול, במותג Verified by Visa, שבהמשך שונה ל-Visa Secure. חברת מאסטרקארד הציעה אף היא שירות המבוסס על הפרוטוקול, אשר מותג SecureCode, וכך גם חברות כרטיסי אשראי נוספות.

גרסה 2 של הפרוטוקול פורסמה בשנת 2016, לשם התאמה להוראות האיחוד האירופי בדבר אימות זהות ופתרון ליקויים בפרוטוקול המקורי.

מאפיינים
--------

הפרוטוקול משתמש בהודעות XML המשודרות בפרוטוקול SSL עם פרטי זיהוי הלקוח.

במרבית היישומים של פרוטוקול 3DS נדרש המשלם להזדהות באמצעות סיסמה הידועה רק לו ולמנפיק כרטיס האשראי (או שרת בקרת הגישה שלו). הסיסמה אינה ידועה למקבל התשלום, ולכן מהווה הוכחה טובה לכך שהמשלם הוא אכן בעל הכרטיס. בגרסה 1 של הפרוטוקול מחזיק הכרטיס נרשם לשירות באתר מנפיק הכרטיס וקיבל סיסמה קבועה לשירות. בגרסה 2 מחזיק הכרטיס מקבל במסרון במהלך עסקה קוד זיהוי חד-פעמי לאותה עסקה. במהלך עסקה, לאחר שמחזיק הכרטיס הזין את פרטי כרטיס האשראי מוצג לו מסך אימות, בו עליו להזין את הסיסמה או את הקוד החד-פעמי. חברת האשראי בודקת את הסיסמה שהוזנה, ומאשרת למקבל התשלום להמשיך בעסקה. כך מאומתות זהות מחזיק הכרטיס וזהות מקבל התשלום. העסקה מסומנת כעסקה עם פרט אימות מוגבר, שלא ניתן להתכחש לה. (כן ניתן, עם זאת, לבקש החזר מסיבות אחרות - כשל תמורה למשל)

הפרוטוקול אינו מחייב יישום הכולל סיסמה, ומאפשר גם שימוש בכרטיס חכם או אסימון אבטחה. פתרונות אלה עשויים להיות נוחים יותר למשתמש, משום שהם פוטרים אותו מהשימוש בסיסמה.

היתרון למקבל התשלום בשיטה זו הוא מניעת אפשרות הכחשת עסקה מצד הלקוח. (כן נותרת ללקוח אפשרות להתלונן על כשל תמורה, ולבקש החזר מהעסק, עם זאת) חסרונה הוא עלות גבוהה יותר לעסק (על מנת לפצות את חברת האשראי על הסיכון הנוסף), והעובדה שהסיבוך הנוסף מגבירים את הסיכון לנטישת העסקה מצד הלקוח.

זרימת הנתונים בפרוטוקול 3DS

קישורים חיצוניים
----------------

* כיצד מערכת סליקה בטוחה (3D Secure) עובדת?, באתר טרנזילה
* אתר למנויים בלבד מיכל פלטי, רשויות ממשלתיות לא מטמיעות אבטחה באתרים שלהן – ואנחנו משלמים על זה, באתר TheMarker‏, 4 באפריל 2022
* הסבר על עסקאות בטוחות באינטרנט (3D Secure), באתר קרדיט גארד

הערות שוליים
------------

1. ↑  EMV 3-D Secure - FAQs
2. ↑  John T. Mulqueen, Visa USA tightens security with Arcot, ZDNet, May 16, 2001
3. ↑  Ralph Dangelmaier, Merchants can't let 'PSD2' and 'SCA' be vague initials, PaymentsSource, June 12, 2019
4. ↑  Emre Kaplan, 3D Secure™ Security Protocol, May 23, 2008
5. ↑  Charles Nicholls, Are Verified by Visa and MasterCard SecureCode Conversion Killers?, PracticalEcommerce, June 14, 2013
**אצטדיון פיליפס** (בהולנדית: **Philips Stadion**), או **אצטדיון PSV** (**PSV Stadion**, על שם מועדון הכדורגל הביתי, PSV איינדהובן) הוא אצטדיון כדורגל בעיר איינדהובן שבהולנד. האצטדיון משמש כמגרשה הביתי של קבוצת פ.ס.וו. איינדהובן המשחקת בליגת העל ההולנדית. כמו כן, משמש האצטדיון לקונצרטים. האצטדיון נחנך ב-31 באוגוסט 1913, וכיום הוא מכיל 35,119 מקומות ישיבה.

באצטדיון נמצאים ארבעה מסכים גדולים בהם ניתן לצפות בהילוכים חוזרים ובמשחק עצמו.

היסטוריה
--------

אצטדיון פיליפס נחנך בשנת 1913 כמתחם ספורט. בשנת 1933 נבנה היציע הראשון שהיה מסוגל לאכלס כ-900 צופים. בשנת 1941 נערכו באצטדיון שיפוצים ותכולתו הוגדלה לכ-18,000 מקומות ישיבה.

לקראת סופה של מלחמת העולם השנייה, הותקפה העיר איינדהובן, ונזק נגרם לאצטדיון. בשנת 1958, הורחבה תכולת האצטדיון לכ-22,000 מקומות ישיבה. בין השנים 2000 ל-2002, עבר האצטדיון סדרת שיפוצים שבמסגרתה הוגדלה תכולת האצטדיון ל-35,119 מקומות.

האצטדיון אירח מספר פעמים את משחקי נבחרת הולנד. הראשון שבהם נערך ב-17 בנובמבר 1971, במסגרת במוקדמות יורו 1972 נגד נבחרת לוקסמבורג. באותו משחק ניצחה הולנד בתוצאה 8 - 0.

בקיץ 2005 החליט הוועד המנהל של הקבוצה להסיר את כל הגדרות שמונעות מהאוהדים לפרוץ למגרש.
הגדרות הוחלפו במעקה נמוך בגובה 90 ס"מ. הקבוצה הודיע שאוהד לא מורשה אשר יכנס לכר הדשא ייקנס ב-15,000 אירו ויורחק ממשחקי הקבוצה למשך 10 שנים.כל זאת במטרה להעצים את חוויית הצופה במשחקי הקבוצה.

אופ"א העניקה לאצטדיון תקן של 4 כוכבים, עובדה המאפשרת לו לארח את גמר גביע אופ"א. בשנת 2006 אירח האצטדיון את גמר הטורניר, בו ניצחה סביליה את מידלסברו בתוצאה 4 - 0.

קישורים חיצוניים
----------------

* 

* אתר האינטרנט הרשמי של אצטדיון פיליפס (בהולנדית ובאנגלית)

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אצטדיון פיליפס** |

* אצטדיון פיליפס ב-Stadium Guide
* אצטדיון פיליפס ב-World Stadiums
* אצטדיון פיליפס(הקישור אינו פעיל) ב-Stadionwelt (בגרמנית)
**הווארד גוביוף** (באנגלית: **Howard Gobioff**; ‏1971–2008) היה מדען מחשב אמריקאי, שהתמחה בחומרה ובמערכות קבצים.

לימודים וקריירה
---------------

באוניברסיטת קרנגי מלון השלים את עבודת הדוקטור שלו בנושא דיסקים מאובטחים מחוברים למערכת קבצים מבוזרת.
בשנת 1999 הצטרף לחברת גוגל, שהייתה אז חברת הזנק ובה כ-40 עובדים, ועבד על מערכת הפרסום ועל מערכת סריקת הרשת ובניית האינדקס של מנוע החיפוש. בשנת 2004, כשכיהן כמנהל מחלקת הפיתוח בגוגל, יזם והוביל את פתיחת מרכז המחקר ופיתוח של גוגל בטוקיו. על שמו (יחד עם אחרים) רשומים 11 פטנטים.

מערכת הקבצים של גוגל
--------------------

גוביוף היה אחד ממתכנני מערכת הקבצים של גוגל, שהיא מערכת קבצים מבוזרת קניינית שפותחה בגוגל לשימוש החברה. במאמר המדעי שחיבר על המערכת עם עמיתיו, הוא מתאר את עקרונות התכנון שהנחו אותם, ומוסר מדדים ותרחישי שימוש מן המערכת הפועלת בגוגל. מערכת הקבצים המבוזרת של מיזם האדופ נגזרה במקורה מן העקרונות שתוארו באותו מאמר. המערכת המבוזרת, ביחד עם עקרונות חישוב מבוזר, מאפשרת חישובי ענק שלא היו אפשריים לפני כן.

קרן גוביוף
----------

בשנת 2007, חודשים ספורים לפני שנפטר בפתאומיות מלימפומה, יסד גוביוף קרן נדבנות, והציב לה כמטרה "להפוך את העולם למקום טוב יותר". הקרן מציעה מענקים ומיקרו-מענקים בתחומי החינוך, האמנויות, וזכויות האדם. הקרן פועלת בעיקר באזור טמפה במדינת פלורידה בארצות הברית, ותומכת במגוון מיזמי אמנות בסביבה זו.

קישורים חיצוניים
----------------

ויקישיתוף מדיה וקבצים בנושא **הווארד גוביוף** בוויקישיתוף

* הווארד גוביוף, באתר פרויקט הגנאלוגיה במתמטיקה
* הווארד גוביוף, באתר dblp

הערות שוליים
------------

1. ↑
2. ↑  אחזור פטנטים על שם גוביוף
3. ↑
4. ↑  על אודות קרן גוביוף באתר הקרן

  


|  |  |
| --- | --- |
| בקרת זהויות עריכת הנתון בוויקינתונים | 
* dblp: g/HGobioff
* MGP: 50249

 |
**אוזורפ** או **אוזורפטור** ("גזלן") הוא אדם החומס את השלטון בכח, לעיתים קרובות אך לא בתמיד במלוכה. האוזורפ הוא טוען לא לגיטימי או שנוי במחלוקת לשלטון. פעולת ההפיכה נקראת בלעז "אוזורפיה".

השלטון הנגזל יכול להיות במדינה, עיר או אזור מבוסס. האוזורפים יכולים לעלות לשלטון באזור בכוח פיזי בלתי צפוי לעיתים קרובות, כמו גם באמצעות השפעה פוליטית והונאה.

סיפורי אוזורפיה
---------------

סיפורי אוזורפיה רווחו במזרח הקדום. כך למשל סיפור עתליה ההורגת את זרע בית דוד. ליוורני הראה שסיפור המרד בעתליה (מל"ב יא-יב) חולק דגם משותף עם סיפורי אוזורפציה מהמזרח הקדום, ותפקידו להצדיק את שלטונו של האוזורפטור, שנתפס כלא-לגיטימי. כך למשל, אידרימי, הנסיך הצעיר, נמלט מהטבח שבוצע על ידי האוזורפטור. מאוחר יותר הוא הוכר מחדש על ידי העם, ביצע הפיכה נגד האוזורפטור והחזיר את שושלתו לכס השלטון. לדברי ליוורני, עלייתו לשלטון של האוזורפטור השני, אידרימי, נתפסת כהשבת הסדר הנכון לקדמותו, מעשה המצדיק את האוזורפציה. דגם זה מופיע בפרשת מרד יהוידע והוא חושף את המגמה התעמולתית של הסיפור, שתכליתה להצדיק את שלטונו הבעייתי של יהוידע/יואש, תוך ניצול זרותה של האישה, עתליה, והעולם הפגאני המזוהה איתה. הדגם מוכיח שהשלטון שקדם למלך הנוכחי (יואש) הוא שלטון מושחת, ודמותו של המלך הנוכחי מוצגת כדמות של מושיע, המחזיר עטרה ליושנה.

אֶטִימוֹלוֹגִיָה
----------------

המילה באה במקור מהמילה הלטינית *usurpare* ("לתפוס", "לקחת בכוח" או "להשתמש").

פּוֹלִיטִיקָה
-------------

ליוונים הייתה תפיסה משלהם לגבי מה הם אוזורפים, וכינו אותם עריצים. בשימוש היווני הקדום, עריץ ( *tyrannos* / *τύραννος* ביוונית) היה אדם שעלה לשלטון באמצעים לא חוקתיים או לא לגיטימיים, בדרך כלל לא היורש של כס מלכות קיים. אנשים כאלה נתפסו באופן שלילי על ידי פילוסופים פוליטיים כמו סוקרטס, אפלטון ואריסטו.

גזעים מנסים לעיתים קרובות לתת לגיטימציה לעמדתם בטענה שהם צאצא של שליט שהם יכולים או לא קשורים אליו.

ראו גם
------

* מְעִילָה
* ניכוס פסולה (אנ')
* אוזורפ רומי (אנ')
* רשימת האוזורפים (אנ')
* הפיכה

לקריאה נוספת
------------

* Key, T. Hewitt (1855). "On the Derivation and Meaning of the Latin Verb *usurpare*". *Transactions of the Philological Society* (8).

הערות שוליים
------------

1. ↑  "Definition of USURPER". *www.merriam-webster.com* (באנגלית). נבדק ב-2019-03-22.
2. ↑  .M, Liverani. L'histoire de Joas, VT, 24,1974,43
3. ↑  אהובה אשמן, "ועתליה מלכת על הארץ" (מל"ב יא 3) על הגבירות במקרא, **בית מקרא: כתב-עת לחקר המקרא ועולמו**, 2004
4. ↑  על כתובת אדרימי ראו נ, נאמן וא, קמפינסקי. עיון מחודש בכתובת אידרימי מאללח', בתוך חפירת ומחקרים, בעריכת י. אהרוני, ת"א, 1970, 211-220
5. 1 2  Kagan, Donald (באוקטובר 1998). *Pericles Of Athens And The Birth Of Democracy* (באנגלית). Simon and Schuster. p. 250. ISBN 9780684863955. `{{cite book}}`:  (עזרה)
6. ↑  "The Republic, by Plato". *www.gutenberg.org*. נבדק ב-2019-10-05.
7. ↑  Aristotle (2010-02-15). *The Politics, Book 5, chapter 10* (באנגלית). University of Chicago Press. ISBN 9780226026701.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4187286-1

 |
**משה מרדכי ברקוביץ'** (מרץ 1934 - ספטמבר 2014) היה איש חינוך ויו"ר המועצה הדתית בגבעת שמואל.

ביוגרפיה
--------

נולד בעיירה לספז שברומניה לדובריש (דורה) ויחיאל מיכאל דב בשנת 1934. בהיותו בן 6 פרצה מלחמת העולם השנייה והוא גורש עם משפחתו, ואביו נלקח למחנות עבודה. אחרי המלחמה, כנער בן 13, צורף לקבוצת עליית הנוער שניסתה להגיע לארץ ישראל באניית המעפילים "מדינת-היהודים" אולם האנייה נתפסה על ידי הבריטים וכל המעפילים גורשו למחנות המעצר בקפריסין. בתחילת 1948 הובאו הנערים למדינת ישראל והוא נשלח ללמוד במוסד-יקיר אצל הרב שלמה צוקרמן ולאחר מכן בישיבת כפר הרא"ה אצל הרב משה צבי נריה והרב אברהם צוקרמן. שרת בצה"ל בחיל השריון והוסמך בלימודי תנ"ך ותולדות עם-ישראל באוניברסיטת בר-אילן. 

במשך שלושים וארבע שנים (1953-1987) ניהל בתי ספר: בכפר הנוער הודיות שבגליל, בבאר יעקב, בבית דגן, בתיכון י"ג בשכונת התקווה בתל אביב, ובבני-ברק. כהוקרה על פעילותו החינוכית הענפה, הוענק לו פרס החינוך של עיריית תל אביב, וכן אות "יקיר החינוך הדתי" מטעם ארגון המורים הדתיים.

בשנים 1971-1967 היה שליח עלייה מטעם הסוכנות היהודית לדרום אמריקה. במסגרת השליחות ניהל את בית הספר "תלפיות" בארגנטינה, ו"יבנה" באורוגוואי והיה ממקימי "המרכז לחינוך דתי". 

ברמת גן היה ממייסדי בית הכנסת "דובב-עוז" (1971).

בהושענא-רבה שנת תשל"ב (1972), לאחר שעבר להתגורר בשכונת רמת-אילן בגבעת שמואל, גיבש קהילה והקים בית כנסת בו שימש כגבאי, העביר שיעורי תורה, קרא בתורה בקביעות, וארגן תפילות, שיעורי תורה ואירועים חברתיים. גם ילדי בית הספר החילוני ברמת אילן ביקרו בבית הכנסת בקביעות ביוזמתו ובהנחייתו, לקראת חגי שבועות ולקראת קבלת חומש בכיתה ב' ולקראת עלייתם לתורה בבר המצווה. כהוקרה על פעילותו זו, הוענק לו עיטור מפעל חיים לעוסקים בצרכי ציבור באמונה מטעם איחוד בתי הכנסת בישראל.

בשנת 1987 נבחר לראשות המועצה הדתית בגבעת שמואל, תפקיד שבו כיהן עד 2004. הוא הקים את עמותת לח"ן – למען חינוך הנוער בגבעת שמואל, שהייתה גם בסיס להקמת בית הספר הממלכתי-דתי הראשון בגבעת-שמואל "מורשת-זבולון". כהוקרה על פעילותו הרבה למען העיר, הוענק לו אות יקיר-העיר גבעת שמואל.

היה נשוי ליפה (לבית רוט, נכדת הרב שלמה זלמן הבלין), איתה נפגש כשלימדו יחד בכפר הנוער "הודיות".

באלול ה'תשע"ה ביום השנה הראשון לפטירתו נערך בבית הכנסת "רמת אילן" ערב עיון וזיכרון לזכרו, בו הוכרז בית הכנסת כבית הכנסת "רמת אילן" - ע"ש משה ברקוביץ'.

הערות שוליים
------------

1. ↑  ריאיון עם משה ברקוביץ לרגל קבלת אות יקיר החינוך הדתי
2. ↑  עיתון "זו-עירי" גיליון 282 עמוד 7
3. ↑  אתר בית הכנסת ברמת-אילן
4. ↑  אתר איחוד בתי הכנסת בישראל
5. ↑  עיתון "471" גיליון 439 עמוד 9
**מתיאס להמן** (בגרמנית: **Matthias Lehmann**, נולד ב-28 במאי 1983 באולם שבגרמניה המערבית) הוא כדורגלן גרמני המשחק בעמדת הקשר בפ.צ. קלן.

קריירת מועדונים
---------------

להמן גדל באולם 1846, והחל שם את קריירת הבוגרים שלו בשנת 2001, כאשר המועדון שיחק בליגת הבונדסליגה השנייה. בעונת 2001/02 עבר לשחק בקבוצת המילואים של שטוטגרט ששיחקה אז בליגה המחוזית הדרומית. להמן שיחק בקבוצה זו שתי עונות, וירד עמה ליגה. בקיץ 2003 עבר להמן למינכן 1860, ששיחקה אז בליגת הבונדסליגה. בעונת 2003/04 להמן צבר 17 הופעות והבקיע שער אחד, אך קבוצתו ירדה אל הבונדסליגה השנייה. בשתי העונות הבאות להמן תפס מקום יציב בקבוצה וכמעט לא החמיץ משחקים, אך לא הצליח לעלות עם מינכן 1860 בחזרה אל הבונדסליגה. 

בקיץ 2006 חתם להמן אצל העולה הטרייה לבונדסליגה, אלמניה אאכן, שנחשבה אז כקבוצה בבנייה, שאף התהדרה באצטדיון חדש ומודרני. עם זאת, בעונתו הראשונה בקבוצה להמן ירד ליגה בפעם השלישית בקריירה שלו. בעונה השנייה שלו בקבוצה סיים להמן עם אאכן במקום השביעי בבונדסליגה השנייה, וכעבור עונה סיים במקום הרביעי, מרחק ארבע נקודות מהמקום המוביל למשחקי המבחן. 

בקיץ 2009 חתם להמן בפ.צ. סנט פאולי, ששיחקה אז בבונדסליגה השנייה, והעפיל עמה לבונדסליגה באותה עונה. סנט פאולי שרדה עונה אחת בלבד בבונדסליגה ונשרה כעבור עונה בחזרה לבונדסליגה השנייה, וזו הייתה ירידת הליגה הרביעית בקריירה של להמן, שעבר בתום עונה זו לאיינטרכט פרנקפורט, היורדת הטרייה מהבונדסליגה. להמן שיחק עונה אחת בפרנקפורט, וסייע לה לעלות בחזרה אל הבונדסליגה תוך עונה אחת. עם זאת, להמן לא נשאר בקבוצה, ועבר לשחק אצל יורדת טרייה אחרת, פ.צ. קלן. 

בעונה הראשונה של להמן בפ.צ. קלן, 2012/13, סיים להמן עם הקבוצה במקום החמישי ולא הצליח להעפיל אל הבונדסליגה. בעונת 2013/14 להמן זכה עם קלן באליפות הבונדסליגה השנייה, והעפיל אל הבונדסליגה. זו הייתה העפלת הליגה השלישית של להמן תוך חמש שנים, עם שלוש קבוצות שונות. להמן הפך לבורג חשוב בקישור של קלן, וסייע לה לסיים במקום ה-12 בבונדסליגה בעונת החזרה שלה. בתחילת עונת 2015/16 מונה להמן לקפטן הקבוצה.

קריירה בינלאומית
----------------

ללהמן 15 הופעות במדי נבחרת גרמניה בכדורגל עד גיל 21, בהן הבקיע שני שערים. להמן מעולם לא זומן לנבחרת גרמניה הבוגרת.

תארים
-----

עם פ.צ. קלן:

* אליפות הבונדסליגה השנייה: 2013/14

קישורים חיצוניים
----------------

ויקישיתוף מדיה וקבצים בנושא **מתיאס להמן** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר FootballDatabase.eu
**PopMatters** הוא כתב עת מקוון בינלאומי לביקורת תרבות, המכסה היבטים רבים של התרבות הפופולרית. PopMatters הפועל כדומיין עצמאי רב לאומי, מפרסם ביקורות, ראיונות ומאמרים מפורטים על מרבית המוצרים והביטויים התרבותיים בתחומים כמו מוזיקה, טלוויזיה, סרטים, ספרים, משחקי וידאו, קומיקס, ספורט, תיאטרון, אמנות חזותית, נסיעות ואינטרנט.

היסטוריה
--------

PopMatters הוקם על ידי שרה זופקו, שהתנסתה בעבר עם הקמת האתר ללימודי תרבות אקדמאים PopCultures. האתר הושק בסוף 1999 כאתר מקביל ל-PopCultures המספק מאמרים מקוריים, ביקורות וביקורת על מוצרי תקשורת שונים. במשך הזמן עבר האתר מתזמון פרסום שבועי לפורמט מגזין של חמישה ימים בשבוע, והתרחב לביקורות, מאמרים וטורים קבועים. בסתיו 2005 קהל הקוראים החודשי עלה על מיליון.

החל משנת 2006 ואילך, הפיק PopMatters מספר עמודי עיתון מאוגדים עבור שירות החדשות McClatchy-Tribune. החל משנת 2009, מפורסמים מדי שבוע 4 טורים קבועים.

קישורים חיצוניים
----------------

* 

* אתר האינטרנט הרשמי של PopMatters (באנגלית)
* PopMatters, ברשת החברתית פייסבוק

* PopMatters, ברשת החברתית אקס (טוויטר)

הערות שוליים
------------

1. ↑  Milam, Chris (2009-11-17). "Did Zach Braff Kill American Music?". *הניו יורק טיימס*. נבדק ב-19 בדצמבר 2016. `{{cite web}}`:  (עזרה)
2. ↑  "About PopMatters". *PopMatters*.
3. ↑  "Sarah Zupko: Why Pop Matters". Rockcriticsarchives.com. נבדק ב-2012-08-13.
4. ↑  "Decade-Dense: The 60 Most Memorable Films of 1999 - PopMatters". *PopMatters.com*. נבדק ב-2018-10-23.
5. ↑  "Partnership for McClatchy and PopMatters.com". *Editor & Publisher*. 2006-09-25.
**גֵרוּת כִּמְהָם (כתיב: כמוהם)** אשר אצל בית-לחם הוא מקום בו יוחנן בן קרח ואנשיו התיישבו עם הפליטים ממצפה לפני בריחתם למצרים כמסופר בספר ירמיהו, פרק מ"א, פסוקים י"ז–י"ח: "וַיֵּלְכוּ וַיֵּשְׁבוּ בְּגֵרוּת כמוהם [כִּמְהָם] אֲשֶׁר אֵצֶל בֵּית לָחֶם לָלֶכֶת לָבוֹא מִצְרָיִם. מִפְּנֵי הַכַּשְׂדִּים כִּי יָרְאוּ מִפְּנֵיהֶם כִּי הִכָּה יִשְׁמָעֵאל בֶּן נְתַנְיָה אֶת גְּדַלְיָהוּ בֶּן אֲחִיקָם אֲשֶׁר הִפְקִיד מֶלֶךְ בָּבֶל בָּאָרֶץ".

פירוש השם
---------

פרוש השם **גֵרוּת כִּמְהָם** שנוי במחלוקת: את המילה גרות פרשו כמלון-אורחים או חאן, ומאידך מנוסח תרגום השבעים והפשיטא עולה הנוסח 'גרנות', ומיוסף בן מתתיהו ועקילס הנוסח נראה 'גדרות'. חשובה לעניין הזיהוי גם השאלה אם יש לשם קשר לכמהם\ן בן ברזילי הגלעדי, כעולה מתרגום יונתן בן עוזיאל. אם המקום אכן קשור לכמהם בן ברזילי ולימי דוד המלך, ואם הוא התקיים אז כיישוב, יש לצפות לאתר שהחל קיומו בתקופת הברזל 2א, אולם אין לדעת זאת בבירור.

זיהוי אפשרי
-----------

כיוון שעצם מהותו ושמו המדויק של היישוב הנדון נתונים בספק, כל הצעת זיהוי אינה לעת עתה אלא אפשרות בלבד. במחקר לא אותר כל שם גאוגרפי עכשווי שעשוי לשמר את שם היישוב, ובסקר החירום בהר יהודה לא הועלתה כל הצעה בעניין. מאוחר יותר, בסקר הר יהודה, נמצא אתר המתאים מאד לגרות כמהם של יוחנן בן קרח, הן בתקופת קיומו והן במיקומו בהקשר של פרשת הבריחה למצרים. אתר זה הוא רס אל-כביר המצוי כ-2,300 מ' מערבית לאתרה הקדום של בית-לחם, בולט ומוגן היטב מ-3 כיוונים, ובראש נתיב העובר מערבה ויורד לשפלה, כלומר הנתיב הסביר ביותר לקבוצה הנמצאת סמוך לבית לחם ובכוונתה לצאת לכיוון הדרך הקדומה מארץ ישראל למצרים. יצוין כי בהמשך הנתיב התגלה ונחפר האתר התקיים רק בשלהי תקופת הברזל ולכן אינו מתאים לקשר האפשרי לכמהם בן ברזילי ולימי דוד; אולם אין גם שום אתר אחר המתאים לזאת. לפיכך, רס אל-כביר הוא הצעת הזיהוי הנוכחית במחקר לגרות כמהם של ימי ירמיהו. 

האתר נמצא בנ"צ 1674.1237, גובה מוחלט 840 מ', גובה יחסי 2 מ', תצפית טובה, שטח מרבי כ-5 ד'. ראשית היישוב בתקופת הברזל 2ד, כלומר בסמוך לימי חורבן בית ראשון, ושטחו מוערך אז בכ-3 דונם. הוא ממשיך להתקיים בתקופה הפרסית (כ-5 ד'), בתקופה ההלניסטית (כ-2 ד'), ולאחר פער יישובי חוזר להתקיים בתקופה הביזנטית (כ-5 ד') ובימי הביניים (כ-2 ד').

הערות שוליים
------------

1. ↑  וראו אהרון דמסקי 1986-87, עמ' 56–57 = Demsky, A. 1986/7. The Clans of Ephrat: Their Territory and History. Tel Aviv 13-14: 46-59.
2. ↑  ראו אנציקלופדיה מקראית ב: 554, ובפירושים.
3. ↑  קדמוניות היהודים ז,ט,ה
4. ↑  ספר שמואל ב', פרק י"ט, פסוקים ל"ח–מ"א.
5. ↑  משה כוכבי, הסקר בארץ יהודה. יהודה, שומרון וגולן - סקר ארכיאולוגי בשנת תשכ"ח (עורך: משה כוכבי), תשל"ב, עמ' 19–89.
6. ↑  אתר סקר ישראל מספר 1/73/105{16-12}, וראו בסקר הר יהודה: אבי עופר, **הר יהודה בתקופת המקרא (עבודת ד"ר)**, 1993, עמ' 3: 35.
**דונלד ווֹרֶן "די. וו." מוֹפֶט** (באנגלית: **Donald Warren "D.W." Moffett**; נולד ב-26 באוקטובר 1954) הוא שחקן אמריקאי.

ביוגרפיה
--------

מופט נולד בהיילנד פארק שבאילינוי ולמד בבית ספר פרטי בגרמניה, לאחר שסיים לימודי יחסים בינלאומיים באוניברסיטת סטנפורד החל לעבוד בבנק השקעות בשיקגו אך הוא לא היה מרוצה מעבודתו ופנה ללימודי משחק. 

הוא הופיע במספר הפקות תיאטרון בשיקגו. ב-1987 החל לראשונה להופיע בקולנוע, ב-1990 שיחק לצד שריל לאד בסרט המתח "ליסה" ובאותה שנה שיחק בסרט הטלוויזיה "Fine Things" המבוסס על רומן מאת דניאל סטיל, ב-1993 גילם בלש בסרט בדרך למטה, ב-2000 הופיע בסרט הפשע טראפיק, ב-2003 שיחק בסרט הנעורים שלוש עשרה.

ב-2011 החל לשחק תפקיד קבוע בסדרה הוחלפו בלידתן.

בשנת 2023 גילם את טום בסרט הדרמה הרומנטית "מאי דצמבר" שביים טוד היינס.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **די. וו. מופט** |

* די. וו. מופט, במסד הנתונים הקולנועיים IMDb (באנגלית)
* די. וו. מופט, באתר AllMovie (באנגלית)
* די. וו. מופט, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007459985005171
* BnF: cb14039127t (data)
* ISNI: 0000 0000 7840 9894
* LCCN: no96042563
* VIAF: 71593775
* WorldCat: lccn-no96042563

 |
**טיסה 427 של יו אס איירווייז** הייתה אסון תעופה בו נהרגו ב-8 בספטמבר 1994 132 איש (127 הנוסעים ו-5 אנשי הצוות שהיו על המטוס).

המטוס מדגם בואינג 737 בבעלות יו אס איירווייז ובעל מספר רישום N513AU, שיעדו הסופי היה דרום פלורידה, היה בטיסה מנמל התעופה שיקגו או'הייר לפיטסבורג. בהיותו עדיין בפנסילבניה יצר קשר עם יעדו, נמל התעופה של פיטסבורג, שדה תעופה ששירת בעיקר את יו אס איירווייז וקיבל הנחיה מה יהיה מסלול הנחיתה.

כ-10 ק"מ לפני שדה התעופה המטוס ביצע צלילת חרטום מגובה של כ-2 ק"מ לתוך עמק צר במהירות של כ-480 קמ"ש.

הקופסה השחורה לא גילתה דבר.

לאחר חקירה ממושכת קבעה המועצה הלאומית לבטיחות בתחבורה של ארצות הברית כי התאונה אירעה ככל הנראה עקב תקלה במנגנון הסרוו של הגה הגובה בזנב המטוס. המנגנון נתקע ועקב כך נתקע גם הגה הגובה בזווית הפוכה מזו שהטייס ביקש שיהיה בה. נקבע שתקלה זהה גרמה לשתי תאונות אוויריות נוספות בארצות הברית (טיסה 585 של יונייטד איירליינס וטיסה 517 של איסטוינד).

קישורים חיצוניים
----------------

ויקישיתוף מדיה וקבצים בנושא **טיסה 427 של יו אס אייר** בוויקישיתוף
* תיק התאונה והיסטוריית המטוס של טיסה 427 של יו אס אייר, באתר Aviation Safety Network (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551836305171
* LCCN: sh2001008374

 |
טורפדו בנגלור, מוזיאון בתי האוסף של צה"ל
**טורפדו בנגלור** הוא מתקן לפריצת מעבר בשדה מוקשים ובסבך גדרות תיל. המתקן בנוי מצינור הניתן להארכה ומכיל מטעני נפץ. הוא מיועד לשמש אמצעי לטיהור ופינוי שדות מוקשים, גדרות תיל ומכשולי קרקע נוספים. השימוש בו מאפשר למפעיל לפרוץ מכשול תוך מניעה מחשיפה לאש האויב.

הוא נקרא גם מוקש בנגלור או בנגלור.

רקע היסטורי ומבנה
-----------------

הטורפדו הומצא בשנת 1912 על ידי סרן בריטי בשם מק־קלינטוק (McClintock) ששירת במחוז בנגלור שבהודו במסגרת חיל ההנדסה הבריטי. הרקע לפיתוח היו מלחמת הבורים בדרום אפריקה ומלחמת רוסיה–יפן.
הרעיון שלו היה לאפשר פריצת מעבר בשדה מוקשים ללא הסתכנות של איש ההנדסה ולגרום לפיצוץ ממרחק של לפחות 3 מטר.
הבנגלור בנוי ממספר יחידות של צינור מתכת בקוטר של 2.5 אינץ' (כ־65 מ"מ) ובאורך של 1.5 מטר כל אחת. חומר הנפץ נמצא בקצהו של כל מקטע.

בקצה הקדמי של כל צינור נמצא מטען חומר הנפץ. כל צינור מסתיים בשרוול עם הברגה שהתחבר לחלק הבא.

פיצוץ הבנגלור מטהר מעבר בשדה מוקשים, בסבך גדרות תיל, או שילוב של השניים. הפיצוץ יוצר מעבר ברוחב של מטר אחד לערך, ובאורך מרבי של 15 מטר.

מלחמת עולם ראשונה
-----------------

מלחמת העולם הראשונה התאפיינה בלחימה סטטית. על המחפורות הקדמיות הגנו גדרות תייל דוקרני, ברוחב מטרים רבים. גדרות אלה היוו מכשול בלתי עביר לחיילי הרגלים וקשה ביותר לטנקים הראשונים ולכל רכב כלשהו. הבנגלור היה אמצעי פשוט ויעיל לפריצת מעברים דרך אותן גדרות תייל עמוקות ולמעברים בשדות המוקשים. דוגמה להפעלת אמצעי זה ניתן לראות בסרט האילם "כנפיים" מ־1927.

ב־1917, בקרב קמברה נעשה שימוש ידוע בבנגלור להטעייה: החלת עבודות בקטע מסוים גרמו להעברת כוחות לקטע זה[דרושה הבהרה].

אימוני הצבא האמריקני בפריצת גדרות בעזרת בנגלור, אנגליה 1943

מלחמת עולם שנייה
----------------

הבנגלור אומץ על ידי הצבא האמריקני ובנות הברית במלחמת העולם השנייה. בצבא האמריקני הוא כונה M1A1 Bangalor Torpedo. הוא זכה לפרסום וחשיפה מיוחדים עם הפלישה לנורמנדי ב־1944. במספר רב של סרטים ניתן לראות שימוש בהתקן, וביניהם להציל את טוראי ריאן, היום הארוך ביותר, ההתקפה על חופי ג'ונו, האדומה הגדולה ה־1, מדליה של כבוד, התקפת בנות הברית, החזית ועוד.

בסרט האדומה הגדולה ה־1 מתאר המפיק והבמאי סמואל פולר, שבעצמו היה מוותיקי הפלישה לנורמנדי, את השימוש בבנגלור: "הבנגלור היה באורך של 50 רגל ומלא ב־85 פאונד של חנ"ם. היה צורך להרכיבו ביד כדי ליצור את כל האורך הזה."

שימוש לאחר מלחמת עולם שנייה
---------------------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.

מלחמת העצמאות
-------------

הבנגלור שימש את כוחות ההגנה במלחמת העצמאות בצורה נרחבת. כך למשל כאשר יצאו מחלקה וחצי מגדוד מוריה ב־18.5 לכיבוש מנזר נוטר דאם ששימש כבסיס לאויב, נפרץ שער המנזר בעזרת טורפדו בנגלור.

גם הצבאות הסדירים שתקפו את המדינה הצעירה מכל עבר, השתמשו בבנגלור. כך השתמשו הכוחות המצריים בהתקפתם על קיבוץ יד מרדכי וכן על יישובים אחרים כמו נגבה, ניצנים ועוד.

לאחר מלחמת העצמאות
------------------

הבנגלור עדיין נמצא בשירות מבצעי בצבאות שונים, אם כי במידת האפשר ניתנת עדיפות לשימוש באמצעים חדישים יותר, כמו צפע שריון ואחרים.

קישורים חיצוניים
----------------

ויקישיתוף מדיה וקבצים בנושא **טורפדו בנגלור** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
**מיכאיל אילריונוביץ' וורונצוב** (ברוסית: **Михаил Илларионович Воронцов**; ‏12 ביולי 1714 - 15 בפברואר 1767) מדינאי רוסי בתקופת יליזבטה, קיסרית רוסיה, קנצלר החל משנת 1758 ועד 1763.

חייו
----

וורונצוב נולד במשפחת אצילים וכבר בגיל 14 החל לשרת בסביבת הנסיכה יליזבטה. ביחד עם פיוטר שובלוב ליווה את הנסיכה בערב ההפיכה השלטונית. בהמשך היה בין מבצעי המעצר של אנה לאופולדובנה ומשפחתה. על פעילותו בזמן ההפיכה השלטונית קודם בדרגות וקיבל אחוזות לבעלותו. בינואר 1742 התחתן עם בת דודה של הקיסרית. בשנת 1744 קודם לדרגת סגן-קנצלר וקיבל תואר רוזן. בשנת 1748 נחשד בקשירת קשר נגד השלטון אך הצליח לצאת מכך. בשנת 1758 קודם לתפקיד קנצלר. המשיך מדיניות חוץ של קודמו בתפקיד.

מיכאיל וורנצוב היה קשור לפיוטר השלישי וניסה להגן עליו לאחר שיקטרינה הגדולה הגיעה לשלטון. הוא סירב להישבע אמונים לקיסרית החדשה והסכים לכך רק לאחר מותו של פיוטר השלישי. למרות זאת הוא המשיך בתפקיד הקנצלר והיה אחראי על מדיניות חוץ של המדינה. אומנם יחסים מתוחים עם מקורבי יקטרינה הגדולה ובמיוחד עם ניקיטה פנין אילצו אותו לעזוב את השרות בשנת 1763.

הוא נפטר במוסקבה בשנת 1767.

רוב ההיסטוריונים רואים בו מדינאי ללא כישורים מיוחדים וללא יוזמות גדולות, וכמעט כולם מסכימים שהוא היה בן אדם ישר והומני.

במשך תקופה ארוכה היה חבר ופטרון של מיכאיל לומונוסוב.

קישורים חיצוניים
----------------

ויקישיתוף מדיה וקבצים בנושא **מיכאיל אילריונוביץ' וורונצוב** בוויקישיתוף
* מיכאיל אילריונוביץ' וורונצוב, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 142185701
* ISNI: 0000 0000 9047 201X
* LCCN: n2017044882
* SNAC: w68b1n3b
* SUDOC: 182074013
* VIAF: 132120683
* WorldCat: lccn-n2017044882

 |
**פרויקט הגנאלוגיה במתמטיקה** (באנגלית **Mathematics Genealogy Project**) הוא בסיס נתונים הנמצא באתר אינטרנט, המנהל את אילן היוחסין של מנחים וסטודנטים בעבודת דוקטור במתמטיקה. באילן יוחסין זה, המנחה (או המנחים) הוא ה"אב" והדוקטורנט הוא ה"בן". ההגדרה של מתמטיקה היא רחבה יחסית וכוללת בנוסף למתמטיקה גם: "ניתוח נתונים", סטטיסטיקה, שיטות כמותיות בפיזיקה, שיטות כמותיות במדעי החברה, מדעי המחשב וחקר ביצועים. מאגר הנתונים כולל מידע על כ-220,000 מתמטיקאים.

הפרויקט החל בספטמבר 1997 כשהפרופסור למתמטיקה הרי קונס (Harry B. Coonce) התעניין בשם המנחה של המנחה שלו, וכתוצאה בנה את אילן היוחסין. נכון לשנת 2010, הפרויקט מנוהל על ידי אוניברסיטת דקוטה הצפונית (NDSU) ונתמך על ידי האגודה האמריקאית למתמטיקה (AMS).

המידע מתקבל מתקצירים של הדוקטורטים, מהודעות של האגודה האמריקאית למתמטיקה, או דרך עדכון אתר האינטרנט. בסיס הנתונים מכיל את שמו של המתמטיקאי, האוניברסיטה שבה ניתן התואר, שנת קבלת התואר, נושא העבודה לתואר הדוקטור, שמות המנחים והמדינה שבה הוענק התואר.

מספר תלמידים ומספר "צאצאים" גדול מציין מתמטיקאי שהעמיד יותר מתמטיקאים למדע. למתמטיקאי יוהאן ברנולי, למשל, למעלה מ-62,000 צאצאים. כמו כן, מצוינים שמותיהם של המורים בעלי המספר הגדול ביותר של תלמידים (השיא הוא 144, נכון ל-2018).

ישנם מקרים שבהם לא ניתן לטפס במעלה אילן היוחסין. דוגמה שכזאת היא רוברט פלויד, מדען מחשב שהעמיד "צאצאים" רבים, אך כזה שאין לו אפילו תואר שני, ולפיכך גם לא מנחה.

קישורים חיצוניים
----------------

* 

* אתר האינטרנט הרשמי של פרויקט הגנאלוגיה במתמטיקה (באנגלית)
**פרידריך קוך** (בגרמנית: **Friedrich Koch**;‏ 15 בינואר 1879 – 3 בנובמבר 1961) היה מפקד בכיר בורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

קוך נולד ב-15 בינואר 1879 באובנקירכן, שהשתייכה לאימפריה הגרמנית. בשנת 1897 התגייס קוך לצבא הגרמני הקיסרי, והצטרף לרגימנט הרגלים ה-15 (וסטפאליה ה-2 - פרדריק, נסיך הולנד). במהלך מלחמת העולם הראשונה שירת קוך כקצין מטה ביחידות שונות, ובאמצע המלחמה מונה לקצין מטה במטה הכללי הקיסרי. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.

לאחר המלחמה הצטרף קוך לרייכסווהר, ומילא בו תפקידי פיקוד ומטה. ב-1 במאי 1927 הועלה קוך לדרגת אוברסט, ובאביב 1930 מונה למפקד המבצר של קניגסברג. ב-1 בפברואר 1931 הועלה לדרגת גנרל מיור, וב-1 בנובמבר 1931 הועלה לדרגת כבוד של גנרל לוטננט.

בשנת 1931 פרש קוך מהצבא, ובשנת 1934 מונה לתפקיד ממשלתי. בשנת 1937 הצטרף קוך לאס אס, ובקיץ 1939 התגייס שוב לוורמאכט.

### מלחמת העולם השנייה

עם פרוץ המלחמה מונה קוך למפקד הדיוויזיה ה-254, ופיקד עליה בחזית המערבית כעתודת הארמייה החמישית. ב-15 באפריל 1940 מונה קוך למפקד הקורפוס ה-44, וב-1 במאי 1940 הועלה לדרגת קבע של גנרל לוטננט. במהלך מבצע ברברוסה לחם קוך עם הקורפוס שבפיקודו כחלק מהארמייה השישית, והשתתף עמו בקרב קייב ובקרב חרקוב הראשון. ב-13 באוקטובר 1941 קיבל קוך על פעולותיו את עיטור צלב האבירים של צלב הברזל, וב-10 בדצמבר 1941 פרש מתפקידו. ב-31 במאי 1942 פרש קוך מהצבא, וב-30 בינואר 1943 הועלה לדרגת גרופנפיהרר באס אס.

### לאחר המלחמה

לאחר המלחמה התגורר קוך בבון, עד למותו ב-3 בנובמבר 1961.

קישורים חיצוניים
----------------

* פרידריך קוך באתר lexikon-der-wehrmacht בגרמנית
* פרידריך קוך, באתר "Find a Grave" (באנגלית)
**רובנה דילו** (באלבנית: **Rovena Dilo**; נולדה ב-12 במאי 1972) היא זמרת, מנחת טלוויזיה ואשת עסקים אלבנית. התפרסמה בזכות זכייתה במהדורה ה-39 של פסטיבלי אי קנגס בדצמבר 2000 עם השיר "Ante i tënë sime".

קורות חייה
----------

דילו נולדה ב-12 במאי 1972 בטירנה, בירת אלבניה. בשנת 1996 רשמה את השתתפותה הראשונה בפסטיבלי אי קנגס עם השיר "Kërkoja fatin", שהלחין אלפרד קצ'ינארי. בשנה שלאחר מכן השתתפה במהדורה העוקבת עם "Hape qielin për mua", שהגיע למקום הרביעי בערב הגמר. גם באירוע של 1998 נמנתה בין האמנים המתחרים עם "Fjale te perjetshme". לאחר ניסיונות אלו זכתה דילו לראשונה בתחרות בשנת 2000 עם "Ante i tënë sime".

אלבום הבכורה שלה, *Ante*, יצא לאור ב-25 בדצמבר 2001. נכללו בו שנים-עשר שירים, שחמישה מהם נכתבו על ידי דילו. בשנת 2009 חזרה להתחרות בפסטיבלי אי קנגס עם "Përtej tejën", שם הגיעה למקום העשירי מתוך עשרים משתתפים עם 69 נקודות. בין השנים 2009–2010 כיהנה כשופטת בתוכנית הטלוויזיה "Albanians Got Talent", שבוטלה לאחר שידור העונה הראשונה.

באוקטובר 2022 רשות השידור האלבנית דיווחה כי דילו נמנית בין 26 המשתתפים במהדורה ה-61 של פסטיבלי אי קנגס עם השיר "Motit". ב-28 באוקטובר אושר באופן רשמי שיטת ההצבעה של האירוע: שלושת המקומות הראשונים יבחרו כרגיל על ידי חבר השופטים, אך הזוכה בפסטיבל לא יהפוך לנציגה הרשמי של אלבניה באירוויזיון באופן אוטומטי. הנציג הלאומי לאירוויזיון יבחר על ידי מערכת הצבעה נפרדת מזו הקודמת, בהתאם לקולות הציבור בלבד. מכיוון שנחשפו רק שלושת המקומות הראשונים בפסטיבל, לא ידוע לאיזה מקום הגיעה דילו.

קישורים חיצוניים
----------------

* רובנה דילו, באתר MusicBrainz (באנגלית)

הערות שוליים
------------

1. ↑  Adams, William Lee (2022-09-11). "Albania: Report says RTSH will add televote to Festivali i Këngës 61". *wiwibloggs* (באנגלית אמריקאית). נבדק ב-2022-10-28.

  


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 7372fa87-e934-4a6b-b633-df47c1039058

 |
**גָאוּס** (Gauss) הייתה אונייה, שנבנתה בגרמניה במיוחד בשביל משלחת אל הקוטב הדרומי, ונקראה על שם המתמטיקאי והפיזיקאי קרל פרידריך גאוס. בהמשך, כשקנדה רכשה אותה בשנת 1904, נקראה האוניה "ארקטיק CGS".

בניית האונייה
-------------

האונייה נבנתה במספנת Howaldtswerke-Deutsche Werft בקיל בעלות של 500,000 מרק גרמני. האונייה עוצבה על פי המודל של פראם, אונייתו של פריטיוף ננסן, והושקה ב-2 באפריל 1901, מצוידת כבָּרְקֶנְטינה תלת-תורנית, עם מפרש קדמי מרובע. 
אורך האונייה היה 46 מ', רוחבה 11 מ' בקורה האמצעית, והשוקע שלה בן 4.8 מ'. עם מנוע הקיטור לתמוך בכוח המפרשים, יכלה להגיע למהירות של 7 קמ"ש. היא נועדה לשאת 700 טון במחסניה, די הצורך לספק את צורכיהם של 30 אנשי צוות למשך שלוש שנים, ללא סיוע מבחוץ. השדרית הייתה חזקה במידה יוצאת דופן, וההגה והמדחף תוכננו להעלאה אל הסיפון לצורך בדיקות או תיקונים.

תולדות האונייה
--------------

מראה מן האוויר של ה"גאוס" בקרח במהלך משלחת גאוס. התמונה צולמה בעזרת בלון שנקשר לאונייה
בין 1901 ל-1903 סיירה "גאוס" באנטארקטיקה עם משלחת גאוס, בהנהגת אריך פון דריגאלסקי.

בראשית 1904 קנתה את האונייה ממשלת קנדה ושינתה את שמה ל"ארקטיק". בפיקודו של ז'וזף-אלעזר ברנייה סיירה "ארקטיק" בארכיפלג הארקטי הקנדי. ב-1 ביולי 1909 תבע ברנייה, ללא הסכמת הממשלה, חזקה על כל האזור שבין גבולותיה של קנדה ממזרח וממערב, עד לקוטב הצפוני.בשנת 1925 ננטשה האונייה והושארה להתפורר במעגן.

הערות שוליים
------------

ויקישיתוף מדיה וקבצים בנושא **גאוס** בוויקישיתוף

1. ↑   התקופה האחרונה של בניית ספינות מעץ
2. ↑   "גאוס" ב"מי ומי בהיסטוריה של אנטארקטיקה", משלחת גאוס 1903-1901
3. ↑   אריך פון דריגלסקי, "המצור על הקוטב הדרומי", פרק XX, משלחות לקוטב הדרומי בראשית המאה העשרים, יו רוברט מיל, נייר עבודה, "המצור על הקוטב הדרומי: סיפורו של חקר אנטארקטיקה", 1905
4. ↑   כתב עת להיסטוריה של המדע, הטכנולוגיה והרפואה, כרך 33, גיליון 2, עמ' 43–73, אוטאווה, בהוצאת האגודה הקנדית ההיסטורית למדע וטכנולוגיה
אולם המוזיקה של רדיו סיטי - מבט מבחוץ
**אולם המוזיקה רדיו סיטי** (באנגלית: **Radio City Music Hal**l; הממוקם במרכז רוקפלר בניו יורק, הוא אחד מאולמות המופעים הידועים ביותר בארצות הברית. האולם נפתח להופעות ב-27 בדצמבר 1932, ובו מוצג, החל משנת 1933, מופע חג המולד המסורתי בהשתתפות להקת רקדניות המכונות ה"רוקטס".

האולם תוכנן על ידי דונלד דסקי בסגנון אר דקו. באולם 5,933 מושבים, ובעת פתיחתו היה אולם המופעים המקורה הגדול בעולם.
באולם נמצא אולם הקולנוע הגדול בעולם.

הבמה הגדולה של האולם, שעומקה 20 מטרים ורוחבה 44 מטרים, נבנתה תוך שימוש במיטב הטכנולוגיה של התקופה. מעליות הבמה היו כה מתוחכמות, שלאחר שנבנתה הבמה השתמשו בתוכניות הבמה על מנת לבנות את המעליות של נושאות המטוסים של ארצות הברית במלחמת העולם השנייה. יש אומרים שמשך כל המלחמה שמרו על הבמה חיילי חיל הים על מנת לוודא שלא יתגלו מפרטי התכנון של הבמה. האולם שימש את המקום בו קראו מיטב הטקסים והמופעים, ביניהם ניתן למנות את פרסי הווידאו קליפים של MTV, פרסי הגראמי, טקס פרסי אמי לבידור בשעות היום, ופרס טוני.

מקור שם האולם הוא שמו של אחד השוכרים הראשונים של בניין זה במרכז רוקפלר - איגוד הרדיו של ארצות הברית.

קישורים חיצוניים
----------------

ויקישיתוף מדיה וקבצים בנושא **אולם המוזיקה רדיו סיטי** בוויקישיתוף
* אתר האינטרנט הרשמי של אולם המוזיקה רדיו סיטי
* אולם המוזיקה רדיו סיטי, ברשת החברתית פייסבוק

* אולם המוזיקה רדיו סיטי, ברשת החברתית אקס (טוויטר)

* אולם המוזיקה רדיו סיטי, ברשת החברתית אינסטגרם

* אולם המוזיקה רדיו סיטי, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n93110559
* MusicBrainz: 838cd4a0-eeae-435b-8570-576ba3815210
* SNAC: w6ch0d1t
* VIAF: 151422379
* WorldCat: lccn-n93110559

 |
**סאות'רן קרוס** (באנגלית: ***SS*** Southern Cross) הייתה אוניית קיטור לציד כלבי-ים, שפעלה בעיקר בנורווגיה ובשטחי ניופאונדלנד ולברדור.

האונייה אבדה בים בשובה מציד כלבי-ים ב-31 במרץ 1914, ועמה נספו כל 174 האנשים שהיו על סיפונה. באותה סערה טבעה גם אוניית הקיטור "ניופאונדלנד" עם כל 78 אנשי צוותה, והטרגדיה המשותפת ידועה בשם "אסון ציידי כלבי הים של ניופאונדלנד".

רקע
---

האונייה הוזמנה כספינה לציד כלבי ים בשם "פולוקס" בארנדל, נורווגיה, בשנת 1886. ב-19 בדצמבר 1898 יצאה "פולוקס", בשמה החדש "סאות'רן קרוס", בפיקודו של חוקר הארצות קאשטן בורשקרווינק, למסעה הראשון אל אנטארקטיקה עם משלחת צלב הדרום, שם עברה לראשונה בהיסטוריה דרך חומת הקרח הגדולה אל ים רוס שלא נחקר עד אז.

"פולוקס" נמכרה והועברה ב-1901 לניופאונדלנד. מאז ועד 1914 השתתפה בכל מסע לציד כלבי-ים.

משלחת צלב הדרום
---------------

 ערך מורחב – **משלחת צלב הדרום**  

קולין ארצ'ר, בונה הספינות הנורווגי ידוע-השם, היה האיש שתכנן ובנה את האונייה פראם לפי הזמנתו של פריטיוף ננסן; "פראם" חזרה ב-1896 ללא פגע מסחף ממושך באוקיינוס הצפוני במשלחת "קצה הצפון" של ננסן, 1896-1893. בורשקרווינק רכש אצל ארצ'ר את "פולוקס" והחליף את שמה ל"סאות'רן קרוס". זו הייתה אוניית קיטור ומפרשים בעלת תפוסה של 520 טון ובאורך כולל של 49 מ'. המנועים נבנו לפי המפרט של בורשקרווינק והותקנו במקומם לפני שהספינה הפליגה מנורווגיה. אף כי קלמנטס מרקהם הטיל ספק בכוח עמידתה בים הפתוח (אולי כדי להניא את בורשקרווינק מכוונותיו), הספינה הגשימה את כל הציפיות במימי אנטארקטיקה. בדומה לאחדות מספינות הקטבים ההיסטוריות, חייה לאחר המשלחות היו קצרים; היא נמכרה לחברה שעסקה בציד כלבי-ים ובאפריל 1914 אבדה בסערה עם כל אנשיה, מול חופי ניופאונדלנד.

הערות שוליים
------------

1. ↑